Texas krangler med Biden om piggtråd. Putin-topp fryder seg.
WASHINGTON D.C. (Aftenposten): Ruller med piggtråd og en park ved Rio Grande skaper betent strid mellom USAs president og staten Texas. På kvelden onsdag 10. januar kom soldater fra nasjonalgarden i Texas til Shelby Park i grensebyen Eagle Pass. De hadde sine ordrer fra guvernøren i Texas, Greg Abbott. Soldatene tok kontroll over parken og satte opp ruller med piggtråd langs grenseelven Rio Grande. Saken er nå blitt en av de mest betente stridssakene i USA. En av Putins viktigste støttespillere mener det er på sin plass å finne frem popcornet. 900.000 løslatt i fjor I desember ble det pågrepet 10.000 migranter hver dag etter ulovlig kryssing av grensen mellom Mexico og USA. I fjor ble over 900.000 sluppet fri i USA i påvente av en dato for asylbehandling i domstolene. Eagle Pass i Texas er et av de stedene der strømmen av migranter har vært størst i det siste. USAs grensepoliti, Border Patrol, likte likevel dårlig at delstaten Texas blandet seg inn i jobben deres, og satte opp piggtråd. Når folk havnet i fare i elven, ble det også vanskeligere å redde liv. Bygget gjerde og stengte kai Texas begynte å rulle ut piggtråden allerede i fjor høst. Det føderale grensepolitiet mener at den gjør det vanskeligere å patruljere i området. Texas og den føderale staten begynte da å krangle i domstolene om hvem som hadde lov til å klippe opp piggtråd. Det hele spisset seg til da Texas 10. januar satte opp gjerde rundt Shelby park og nektet grensevakter adgang. De fikk heller ikke bruke en kai og droppet patruljering med båt. 12. januar druknet en kvinne og to barn i elven der. Ti dager senere ga USAs høyesterett den føderale staten medhold: Grensevakter kan klippe piggtråd og har adgang til alle strekninger ved grensen. Abbott: Texas er «under invasjon» Texas står imidlertid fast på sitt. Guvernør Abbott erklærte at «den føderale staten har brutt pakten mellom USA og delstatene». Han kunngjorde at Texas er under «invasjon» og derfor har en grunnlovsfestet rett til å forsvare seg. Cirka halvparten av USAs delstater, styrt av republikanere, har rykket ut med støtte til Texas. Prat om borgerkrig Enkelte har begynt å ta i bruk ordet borgerkrig. Kjente høyreekstreme skriver i sosiale medier om å skille Texas ut fra USA.  Folkevalgte går ikke riktig så langt. Kongressmedlem Clay Higgins fra Louisiana kommenterte den aktuelle grensestriden på X. – Jeg tenker at den føderale staten iscenesetter en borgerkrig, og Texas bør ikke vike, uttalte han. Enkelte mer prominente partipolitikere har også nevnt borgerkrig, men da i en mer fleipete tone. Texas-senator Ted Cruz er en av dem.  Blant annet republiserte han en satirisk artikkel med overskriften: «Ted Cruz får kinnskjegg som forberedelse til borgerkrig.» Putin-topp kaller Biden senil Før helgen meldte Dmitrij Medvedev seg på i debatten. Han var Russlands president i fire år, fra 2008 til 2012. Nå er han nestleder i Vladimir Putins nasjonale sikkerhetsråd. – Etablering av folkerepublikken Texas ser ut til å bli mer og mer sannsynlig, mener han og viser til at han før har hatt det moro med å spå det. Medvedev kaller Joe Biden «senil» og håner USAs manglende evne til å sikre sin grense. Han nevner også USAs borgerkrig og spår landet et langt «fall ned i en avgrunn» mens resten av verden ser på og «gomler popcorn». Biden: Ville stengt grensen Joe Bidens pressetalsperson Karine Jean-Pierre får jevnlig spørsmål om saken. – Grensevaktene prøver å få adgang til det området. De prøver å håndheve loven. Det er det de gjør. Guvernør Abbott står i veien for det, sa hun fredag. Hun ble også spurt om de rundt 25 guvernørene som støtter Texas. – Hvis de vil hjelpe med problemene på grensen, bør de snakke med sine partifeller i Kongressen, sa hun.  Der pågår det et forsøk på å få en avtale om grensen på tvers av partiskillene, men de skal ha støtt på problemer fordi Donald Trump ikke vil ha en avtale. Biden talte lørdag i Sør-Carolina og nevnte forhandlingene. Han mener forslaget ville gitt ham myndighet til å ta grep inntil krisen var under kontroll. – Hvis forslaget ble vedtatt i dag, ville jeg stengt grensen her og nå og fikset det med én gang, sa han.  Republikanere mener Biden allerede har slik myndighet.
Statlig inngripen i Texas har ført til konflikt mellom Texas-guvernør Greg Abbott og president Joe Biden.  Texas startet med å sette opp piggtråd ved grensen i fjor høst. En tragisk drukningsulykke 12. januar har forsterket konflikten.  Høyesterett ga føderale grensevakter rett til å fjerne piggtråden, men Texas nekter å gi seg.